**Neyarekî bêşerm**

Dewleta bêşerm dixwaze sûcên xwe jî bixe sukra kurdan û bi nûçeyên derewîn dixwaze ava zelal şîlo bike. Rojnameyên tirk jî ji xwe ji bo peyitandina vê derewê seferber bûne. Ew erka xwe ya neyartiyê dikin, lê belê kurd çima neyarê xwe nas nakin? Ev dilnermiya kurdan wê heta kengî bidome? Ji bo çi kurd hîn hêviyekê ji vê dewleta neyar dikin? Çima kurd hemû benên xwe jê naqetînin û ji xwe re li riyeke din nagerin?

Ji roja damezirandina komara Tirk û vir ve li Kurdistanê artêşa dagirker operasyonan li dar dixe û mirovên kurd digire, dikuje, daristanan dişewitîne, gund û malan hildiweşîne û dide ber êgir. Ger kurdekî vê yekê nizanibe hebe, ev ecêbek e, hemû kurd vê yekê dizanin, ji ber bi çavên serê xwe dîtine. Lê ji bo yên nizanin, em bibêjin:

Gava leşkerên tirk li hember têkoşerên kurd derdikevin operasyonê, bi taybetî havîn û payîzê, gava giya û dar ber bi hişkbûnê ve diçin, bi zanistî û sîstematîk didin ber êgir. Daristanên tarî yên ji bo xwe wek xetare dibînin, dar bi dar dişewitînin. Leşker li derdora daristanê rêz dibin, her yek teneke yan metereyek neft hildigire dest xwe û berdide bin koka darê, qula qurmê darê, ku ji kok ve bişewite û careke din şîn neyê. Her sal di operasyonên havîn û payîzê de vê yekê dikin. Lê ji ber ku dar û deviyên Kurdistanê bi salan li ber xwe dan û her piştî şewatê dîsa çavî vedan, di van salên borî de êdî birekên otomatîk anîn û dar ji binî ve birîn û erdnîgarî rût zelût kirin. Em bi dijminekî wiha re rû bi rû ne, ku rehmê ne tenê li mirovan li daristan û ajalên me jî nayîne. Dijminekî ewçendî hov, kîndar, xedar, bêrehm û neyar e.

Kurd li şûna van karakterên vî neyarî nas bikin, lê mixabin hîn hêviyê jê dikin û wek di şewata li newala Bismil, Dêrik, Çiyayê Mazî û li derdorê derket de, dibêjin, “Dewlet li ku ye?”, “Dewlet ji bo vemirandina agir çima helîkopter ranekirin” û tiştên wek van.

Dewleta ku bi destê xwe erdnîgariya te bi sîstematîk her sal bê navber dişewitîne, zanibe ku gava agir bi Kurdistanê ket ji kêfan re li camcamkan daye û ji xwe re gotiye, pêwîstî bi min nema, ez bi dilekî rehet lê temaşe bikim, bila Kurdistan tev bişewite û kurd tev bimirin. Ji serokê Komarê bigir heta şivanekî tirk ê li ber pez bi şewitîna Kurd û Kurdistanê wiha dilxweş bûye. Herçendî gelek tirkan ev dilxweşiya xwe li ser medya civakî eşkere kiribin jî, lê tevî vê yekê jî kurd ji xwe re aqil jê nagirin û hîn dibêjin, “Dewlet li ku ye?

Dewlet li ser paldanka xwe pal daye û li şewitîna te dinêre û kêfa xwe tine, ma wê li ku be. Dewleta bi destê xwe her salê gav bi gav te bişewitîne, çima rabe agirê bi erda te ketiye vemirîne? Sedem çi ye? Dewleta her roj te bikuje, çima bi mirina te dilê xwe bişewitîne û rê li ber mirina te bigire?

De ka em bibêjin ji erdheja li Kurdistanê kurdan ji xwe re aqil negirt, qe ne ji vê şewatê aqil bigirin. Ma vê dewletê di dema erdhejê de hemû mirov bi saxî di bin erdê de nehişt? Dewleta termê zarok û dayikên te li kolanên Cizîrê bi rojan li rastê bihêle, çima mirovên te ji bin xaniyên herifî derxîne? Dewleta bi kepçe û dozeran xaniyên te bi ser serê te de hilweşîne û di jêrzemînan de te bikuje, wê çima di hawara te de were û agirê bi erda te ketiye vemirîne?

Hêvî dikim kurd êdî dijminê xwe nas bikin. Ne tenê mirovên kurd ên ji rêzê, siyasetmedar, parlamentar û birêvebirên kurdan jî mixabin ev neyar û karaktera wî nas nekirine.

Vê dewletê hîmê xwe, bingehê xwe, avabûna xwe li ser tinekirina kurdan lê kiriye. Nan û avê vê dewletê xwîna kurdan e, termê kurdan e, feqîrî û belengaziya kurdan e. Ew hebûna xwe di tinekirina kurdan de dibîne, ew pêşketina xwe di red û înkarkirina kurdan de dibîne. Ewê bi ti awayî hebûn û mafê kurdan nepejirîne, ji ber ku gava bipejirîne divê xwe înkar bike. Kîjan tirk amade ye xwe înkar bike? Dewleteke hebûna xwe li ser tinekirina te ava kiribe, çima wê bi qebûlkirina ji te re dawî li hebûna xwe bîne? Ewê heta hetayî bixwaze te asîmîle bike, tine, bike, qir bike û veguherîne, te jî bike tirk. Ji xwe gava tu bûyî tirk êdî pirsgirêka kurd jî li holê namîne. Ji bo wê em qirika xwe diçirînin, dibêjin kurdino bi kurdî bidin û bistînin, lê maşeleh li medyaya civakî binêre, kurdê herî ji xwe re dibêje ez kurd im, derveyî tirkî peyveke kurdî jê dernakeve. Ev yek jî hêviyeke mezin dide vê dewleta neyar. Dibêje di van sed salan de min kurd anîn ber devê deriyê tirkbûnê. Ger ez karibim pişt li têkoşîna kurdan jî bişikînim, êdî welatê wan bi min ma. Ew vî hesabî dikin û yên me jî dibêjin, Çima dewlet nayê agirê bi erda me ketiye venamirîne?

Agirê xwe tê bi xwe vemirînî. Axa xwe tê bi xwe biparêzî. Dewleta xwe tê bi xwe damezirînî. Sazûmana xwe tê bi xwe çêkî. Tê ji neyarê xwe tiştekî hêvî nekî. Tê tiştekî neyarê xwe bi xwe şêrîn nekî. Pêdiviya te bi bikaranîna zimanê neyar nîne. Tu dikarî medya civakî bi kurdî jî bi kar bînî. Tu parlamentarekî kurd î, tu siyasetmedarekî kurd î, gava tu hatî Kurdistanê eyb û şerm e tu bi tirkî bangî miletê xwe dikî, tê bi miletê xwe re bi zimanê dayika vî miletî biaxivî. Vî miletî dengê xwe daye te ku tu wî rizgar bikî, ne asîmîle bikî. Tu birêvebir î, ger tu dijmin nas nekî miletê li ser îş û karê xwe wê çawa nas bike? Divê zimanê li Kurdistanê were bikaranîn kurdî be. Ger tu bi kurdî bidî û bistînî tê dijminê xwe jî nas bikî, lê na ger jiyana te bi tirkî be, bêguman xeta navbera te û dijmin jî wê şîlo bibe û ji holê rabe. Kengî em dijminê xwe nas bikin, emê xwe jî nas bikin û wê demê emê bi rastî bibin xwedî hêz û vîn, ku karibin dijminê xwe têk bibin. Ew çawa di înkar, asîmîlekirin, kuştin, tinekirin û şewitandina me de bi biryar e, divê em jî di kurdîtiya xwe de bi biryar bin ku projeya dewletê ya tirkkirina kurdan bi ser nekeve û têk biçe.

Hesen Huseyîn Denîz